### Beslutning

Tilbagesendes Magistratsafdelingen for Børn og Unge med bemærkning, at byrådet i sit møde den 10. december 2021 har vedtaget Magistratens indstilling i overensstemmelse med erklæring fra Børn og Unge-udvalget af 3. november 2021.

**Beslutningsforslag fra Børne- og ungebyrådet**

Ved Børne- og ungebyrådsvalgene bliver det år efter år fremhævet i vores valgvideoer, at undervisningsmiljøet på de aarhusianske skoler kan og skal forbedres. Der er en grund til at netop dette emne er på vores dagsorden. Skolen er der hvor børn og unge færdes allermest udenfor hjemmet, og hvor vi lægger fundamentet for vores videre uddannelsesliv. Det er vores "arbejdsplads" og derfor mener vi godt at man kan stille krav til både det psykiske og fysiske undervisningsmiljø i folkeskolerne.

Folkeskolen er grundlaget for den enkelte elevs fremtid, og derfor skal vi sikre gode og trygge rammer, hvor man trives og lærer bedst og mest muligt. Børne- og ungebyrådet ønsker derfor at sætte det psykiske og det fysiske undervisningsmiljø på [adresse] byråds dagsorden. Det gør vi fordi vi stadig oplever, at der er noget der ikke fungerer på skolerne. Både når det kommer til det psykiske og fysiske undervisningsmiljø, mener vi, at vi stadig har meget at gøre for at sikre den kvalitet som folkeskolerne bør have. Vi mener, at dette er vigtigt for den gode skolegang og for vores mål om at skabe en bedre folkeskole i [adresse]. Vores ønske er at forbedre den enkeltes elevs indsats i skolen – det mener vi, at vi i fællesskab kan gøre med dette forslag.

Børn og unges skoleliv er vigtigt for vores sociale og faglige dannelse samt for vores trivsel. Derfor fremsætter vi et forslag, der retter fokus mod det psykiske og fysiske undervisningsmiljø på folkeskolerne i [adresse].

Forslag:

Børne- og ungebyrådet foreslår, at:

1) Der skal være mere gennemsigtig karaktergivning og bedre feedback i de aarhusianske skoler

2) Der skal opstilles krav til indeklimaet på folkeskolerne

Motivation af punkt 1:

Børne- og ungebyrådet oplever, at karakterræset i folkeskolen og mangel på forståelse for hvorfor den enkelte karakter gives, påvirker børn og unges trivsel i skolen og muligheden for god læring. Derfor ønsker vi at gøre formativ feedback og mere gennemsigtig karaktergivning til en del af skolelivet i kommunen.

Vores forslag skal ses som et supplement til den nuværende karaktergivning, der skal hjælpe den enkelte elev med at forstå sin præstation, og hvordan man kan forbedre sig på de enkelte læringsområder. Vi vil gerne vide hvorfor man får den enkelte standpunktskarakter, og hvad man gør godt og hvad man kan forbedre. Når det kommer til ens standpunktskarakter, ønsker vi ikke at skulle "gætte hvad læreren tænker". Vi vil have skriftlig feedback til standpunktskarakterer, der kort, men præcist beskriver hvilke konkrete ting man kan forbedre i de enkelte fag. Det tror vi, vil komme både de fagligt dygtige og fagligt svage elever til gavn. Derfor mener vi, at det vil hjælpe børn og unges uddannelse ikke kun at få feedback på hvorfor man får en bestemt karakter, men også hvordan man kan forbedre sig. Det kan f.eks. være i form af skriftlig feedback, som gives på opgaver og til standpunkter.

Vi vil i denne sammenhæng gerne nævne udviklingsarbejdet med karakterfri hverdag og formativ feedback, som er foregået over 3 skoleår på [adresse], [adresse], Skæring Skole, Højvangsskolen og Lystrup Skole. Vi håber, at dette eksempel kan bruges som inspiration til at skabe en kultur og et format i undervisningen på alle kommunens folkeskoler, så elever kan få en forståelse for karakterer, og hvad der skal til for at lykkes i et fag. Vi mener ikke, at en helt karakterfri hverdag er vejen frem, men vi mener at det vil være værdifuldt, hvis der kommer mindre fokus på karakterer og mere fokus på god feedback.

Med dette forslag ønsker vi at skabe mindre pres og sammenligning med andre, men forståelse og udvikling i et trygt og sikkert læringsmiljø på folkeskolerne i [adresse]. Vi stiller sig naturligvis til rådighed, hvis der ønskes sparring til hvordan man kan få denne kultur og dette format til at fungere i praksis.

Motivation af punkt 2:

Det psykiske undervisningsmiljø er meget vigtigt for elevers trivsel, men det er det fysiske i høj grad også. Vi mener nemlig, at det psykiske og fysisk undervisningsmiljø går hånd i hånd, når det kommer til trivsel i skolen. Derfor ønsker Børne- og ungebyrådet, at vi i [adresse] fremover stiller krav til indeklimaet på kommunens folkeskoler.

Selvom vi ved at der allerede er fokus på dette område, så oplever vi stadigvæk at der er for koldt eller for varmt i klasselokalerne, at ventilationen på toiletterne ikke fungerer, dårlig isolering, radiatorer kører hele tiden, utætte vinduer, dårlig akustik og ukomfortable møbler. Det mener vi, står i vejen for et godt læringsmiljø. Vi oplever, at elever har svært ved at koncentrere sig i timerne fordi de fryser og at man får hovedpine på grund af dårlig ventilation.

Ligesom man stiller krav til arbejdspladser i arbejdsmiljøloven, mener vi også at man kan tillade sig at stille krav til det sted elever bruger en stor del af vores tid. Derfor vil vi skabe et godt indeklima og undervisningsmiljø i folkeskolen, og vi er sikre på at byrådet vil være med til dette arbejde. I denne proces vil vi opfordre til at inkludere både ledelserne på skolerne, men især også eleverne, som ved hvad der er vigtigt for et godt indeklima og fysisk undervisningsmiljø på folkeskolerne. Det kunne i denne sammenhæng også være værdifuldt at inddrage RULL (Rum for Leg og Læring) og deres arbejde for at fremtidssikre gode og spændende læringsrum på skolerne i [adresse]. Børne- og ungebyrådet vil selvfølgelig gerne hjælpe til i udviklingen af disse krav til skolerne.

Vi ser frem til at høre byrådet drøfte og arbejde med forslaget, og vi glæder til at deltage i et samarbejde i [adresse] om at skabe et bedre indeklima og undervisningsmiljø.

**Indstilling fra Magistratsafdelingen for Børn og Unge**

**Svar på forslag fra Børne- og ungebyrådet om bedre undervisningsmiljø i folkeskolerne**

### Resumé

Indstillingen er svar på Børne- og ungebyrådets forslag om bedre undervisningsmiljø i folkeskolerne med hhv. et forslag om gennemsigtig karaktergivning og bedre feedback og krav til indeklima.

**Gennemsigtig karaktergivning og bedre feedback**

Børne- og ungebyrådets forslag spiller sammen med Børn og Unges treårige udviklingsarbejde om karakterfri hverdag og formativ feedback. Udviklingsarbejdet viser, at mindre fokus på karakterer og mere fokus på feedback kan styrke undervisningsmiljøet. Børn og Unge foreslår at denne viden udbredes til skoler i [adresse].

**Krav til indeklima**

Børne- og ungebyrådets forslag spiller sammen med Børn og Unges arbejde om et om et bedre indeklima på skoler til gavn for børn og unges sundhed, trivsel og læring. Børn og Unge foreslår at fortsætte arbejdet med moderniseringer af skoler og med at inddrage elever i arbejdet med rum og pædagogik, således at elever i samarbejde med skoler og forvaltning formulerer krav til skolers indeklima inden for rammerne af gældende lovgivning.

### Indstilling

Det indstilles:

At 1) Børn og Unge igangsætter et arbejde med at udbrede viden og erfaring fra udviklingsarbejdet om karakterfri hverdag og formativ feedback til folkeskoler i [adresse].

At 2) Børn og Unge fortsat arbejder med tekniske og pædagogiske moderniseringer af skoler mhp. at forbedre skolers fysiske undervisningsmiljø og skolers indeklima.

At 3) Børn og Unge fortsætter arbejdet med at inddrage elever i arbejdet med rum og pædagogik med henblik på, at eleverne i samarbejde med skoler og forvaltning, formulerer krav til indeklimaet inden for rammerne af gældende lovgivning.

### Sagens forløb

14-04-2021 Aarhus Byråd
Sagens behandling blev udsat i byrådets møde den 14. april 2021.
 28-04-2021 [adresse]
Sagens behandling blev udsat i byrådets møde den 28. april 2021.
 12-05-2021 [adresse]

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 12. maj 2021 om magistratsbehandling af forslaget.

Sagen bedes tilbagesendt byrådet via Magistraten.

 25-08-2021 Børn og Unge
Beslutningsforslag besvaret med indstilling fra Magistratsafdelingen for Børn og Unge.
 02-09-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 06-09-2021 Magistraten

Fremsendes til [adresse] med bemærkning, at Magistraten i mødet den 6. september 2021 anbefaler, at byrådet tiltræder Magistratsafdelingen for Børn og Unges indstilling af 25. august 2021.

 15-09-2021 [adresse]
Fremsendes til Børn og Unge-udvalget til behandling i henhold til beslutning i byrådets møde den 15. september 2021.
 22-09-2021 Børn og Unge-udvalget

Der var foretræde for udvalget ved borgmester (Henriette Pedersen) og viceborgmester (Øivind Olsen) fra Børne- og ungebyrådet, der præciserede indstillingspunkterne vedr. indeklima samt karakter-feedback. I forbindelse hermed stillede udvalget uddybende spørgsmål, herunder til dialog med forvaltningen samt betydningen af karakterer.

Det blev dernæst besluttet, at udvalget behandler sagen igen ved et fremtidigt udvalgsmøde, hvor udvalget kan konkludere på bl.a. baggrund af information fra forvaltningens møde med Børne- og Unge-udvalget i mellemtiden.

 03-11-2021 Børn og Unge-udvalget

Kirstine Christiansen kunne tiltræde indstillingen med følgende bemærkning:

"Der ønskes et øget fokus på læring frem for præstation. Karakterer skal ikke udgå, men fokus skal flyttes med henblik på at opnå flere af de gevinster, der er med mere formativ feedback."

Einar Larsen, Agnete Lassen, Nina Friis samt Yrsa Mathiesen tog forbehold for drøftelse i byrådsgruppen.

 10-11-2021 [adresse]
Tilbagesendes Magistratsafdelingen for Børn og Unge med bemærkning, at byrådet i sit møde den 10. december 2021 har vedtaget Magistratens indstilling i overensstemmelse med erklæring fra Børn og Unge-udvalget af 3. november 2021.